รู้จัก Xiaohongshu โซเชียลคอมเมิร์ซจีน 7 แสนล้าน
เรื่องราวของสตาร์ตอัปรายนี้ น่าสนใจอย่างไร ? ลงทุนแมนจะเล่าให้ฟัง
10 ก.ค. 2565

รู้จัก Xiaohongshu โซเชียลคอมเมิร์ซจีน 7 แสนล้าน /โดย ลงทุนแมน
ถ้าพูดถึงเทรนด์การซื้อขายสินค้าออนไลน์ที่น่าจับตามองในยุคนี้ 
คงหนีไม่พ้น รูปแบบการช็อปปิง ที่เรียกว่า “โซเชียลคอมเมิร์ซ” 
ซึ่งความคิดเห็นบนโซเชียลมีเดีย จะเข้ามามีอิทธิพลต่อการตัดสินใจของผู้บริโภค
รู้ไหมว่าในประเทศจีน มีแพลตฟอร์มโซเชียลคอมเมิร์ซ ชื่อว่า “Xiaohongshu”
กำลังได้รับความนิยมอย่างมาก ในหมู่วัยรุ่นจีนหลายร้อยล้านคน 
จนทำให้ธุรกิจถูกประเมินมูลค่าเอาไว้สูงกว่า 7 แสนล้านบาท เลยทีเดียว
เรื่องราวของสตาร์ตอัปรายนี้ น่าสนใจอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Xiaohongshu (เสี่ยว หง ชู) หรือชื่อย่อภาษาอังกฤษว่า Red Book เป็นแพลตฟอร์มสัญชาติจีน ก่อตั้งขึ้นในปี 2013 โดยคุณ Miranda Qu และคุณ Charlwin Mao
ในตอนแรก บริษัทเริ่มต้นจากการเป็นแพลตฟอร์ม “โซเชียลมีเดีย” สำหรับบอกเล่าประสบการณ์การสั่งซื้อสินค้าจากต่างประเทศ ก่อนที่ต่อมาจะพัฒนาไปสู่การรีวิวสินค้าประเภทต่าง ๆ
ไม่ว่าจะเป็น แบรนด์แฟชั่น, ผลิตภัณฑ์ความงาม รวมถึงแนะนำไลฟ์สไตล์ และสถานที่ท่องเที่ยว
โดยแพลตฟอร์มมีหน้าตาฟีเชอร์คล้ายกับ Instagram ที่เปิดให้ผู้ใช้งานเขียนบล็อก, แชร์รูปภาพ, ถ่ายคลิปวิดีโอ หรือกระทั่งไลฟ์สตรีมมิงได้ จึงทำให้ Xiaohongshu เป็นแหล่งรวม “อินฟลูเอนเซอร์” ที่มีผู้ติดตามจำนวนมาก
ด้วยเหตุนี้ บริษัทเลยมองเห็นโอกาสในการต่อยอดไปยังอีกธุรกิจหนึ่ง เพื่อสร้างมูลค่าเพิ่ม นั่นคือ 
“อีคอมเมิร์ซ”
โดยได้มีการขยายบริการซื้อขายสินค้าออนไลน์อย่าง Xiaohongshu Mall ทั้งในส่วนที่บริษัทบริหารจัดการสินค้าคงคลังเอง และเปิดให้แบรนด์ต่าง ๆ สมัครบัญชีมาตั้งร้านค้าบนแพลตฟอร์มได้
ซึ่งทั้งสองบริการนี้ได้ก่อให้เกิดระบบนิเวศของ “โซเชียลคอมเมิร์ซ” ที่แข็งแกร่ง และทำให้ Xiaohongshu ถูกยกไปเปรียบเทียบให้เป็นเสมือน Instagram กับ Amazon รวมกัน สำหรับคนจีน
เพราะผู้ใช้งานจะสามารถเข้าไปดูรีวิวสินค้าจากเพจของอินฟลูเอนเซอร์ที่กดติดตามไว้ หรือค้นหาจากโพสต์ที่อัลกอริทึมแนะนำ
ซึ่งพอตัดสินใจซื้อได้แล้ว ก็จะมีปุ่มกดต่อไปยังร้านค้าบนแพลตฟอร์ม และเชื่อมต่อบริการกระเป๋าเงินดิจิทัลอย่าง WeChat Pay หรือ Alipay เพื่อชำระเงินได้ในทันที
อย่างไรก็ตาม Xiaohongshu ก็จำเป็นต้องกำกับดูแลคอนเทนต์การรีวิวต่าง ๆ ให้มีความเหมาะสม และป้องกันการหลอกลวงผู้บริโภคให้ดี ไม่เช่นนั้น มันอาจส่งผลกระทบต่อความน่าเชื่อถือของแพลตฟอร์มได้
แล้วตอนนี้ Xiaohongshu มีขนาดใหญ่แค่ไหน ?
หลายคนคงเคยได้ยินว่า แพลตฟอร์มจากชาติตะวันตกมักถูกแบนในประเทศจีน 
ซึ่งรวมไปถึงแพลตฟอร์มที่อินฟลูเอนเซอร์นิยมใช้รีวิวสินค้าอย่าง Instagram ด้วย 
ทำให้ Xiaohongshu กลายเป็นทางเลือกที่น่าสนใจสำหรับคนจีน
ปัจจุบัน Xiaohongshu มีผู้ใช้งานประจำอยู่ราว 200 ล้านบัญชีต่อเดือน 
โดยเฉพาะเด็กยุค Gen Z ที่มีอายุต่ำกว่า 35 ปี ซึ่งมีสัดส่วนกว่า 90% ของสมาชิกทั้งหมด
ขณะที่กลุ่มลูกค้าผู้หญิง คิดเป็นสัดส่วนราว 67% ของผู้ใช้งาน
เนื่องจากคอนเทนต์รีวิวที่ได้รับความนิยมบนแพลตฟอร์ม 
ส่วนใหญ่คือ สินค้าแฟชั่นและผลิตภัณฑ์ความงาม
โดยในปี 2020 มีการประเมินรายได้ของ Xiaohongshu อยู่ที่ประมาณ 35,000 ล้านบาท ซึ่งมาจาก
- ค่าโฆษณาโปรโมตสินค้า 80% หรือ 28,000 ล้านบาท
- ธุรกิจอีคอมเมิร์ซ และส่วนแบ่งจากยอดซื้อขายสินค้า 20% หรือ 7,000 ล้านบาท
ซึ่ง Xiaohongshu มีส่วนแบ่งในตลาดอีคอมเมิร์ซประเทศจีนราว 15% และในอนาคตบริษัทยังได้วางแผนที่จะขยายบริการไปในต่างประเทศ เช่น ตลาดในภูมิภาคเอเชียตะวันออกเฉียงใต้อีกด้วย
ทั้งนี้ Xiaohongshu ได้ผ่านการระดมทุนมาแล้ว 8 รอบ รวมเป็นเงินมูลค่า 32,000 ล้านบาท
โดยมีบริษัทชื่อดังเข้ามาร่วมลงทุน เช่น Alibaba Group, Tencent, Temasek Holdings
ซึ่งในรอบล่าสุด เมื่อเดือนพฤศจิกายน ปี 2021 บริษัทได้ถูกประเมินมูลค่าธุรกิจไว้สูงถึง 700,000 ล้านบาท..
นับเป็นกิจการสตาร์ตอัประดับยูนิคอร์น ที่มีขนาดใหญ่เป็นอันดับ 3 ของประเทศจีน 
รองจาก ByteDance เจ้าของแอปพลิเคชัน TikTok และ SHEIN แพลตฟอร์มฟาสต์แฟชั่น เพียงเท่านั้น
นอกจากนั้น หากเทียบกับบริษัทที่ประกอบธุรกิจโซเชียลมีเดีย หรืออีคอมเมิร์ซ ชื่อดังในจีน อย่างเช่น
- Alibaba มีมูลค่าบริษัทอยู่ที่ 11,400,000 ล้านบาท
- Weibo มีมูลค่าบริษัทอยู่ที่ 200,000 ล้านบาท
ถึงแม้ Xiaohongshu ยังเล็กกว่าเจ้าตลาดอีคอมเมิร์ซอย่าง Alibaba อยู่พอสมควร 
แต่กลับใหญ่กว่าโซเชียลมีเดียอย่าง Weibo ที่มีผู้ใช้งานประจำกว่า 580 ล้านบัญชีต่อเดือน ไปแล้ว
ซึ่งน่าจะสะท้อนได้ว่า นักลงทุนคาดหวังถึงการนำเอาจำนวนผู้ใช้งานไปใช้ประโยชน์ เพื่อสร้างยอดซื้อขายสินค้าออนไลน์เป็นอย่างมาก
และเมื่อไม่นานมานี้ Xiaohongshu เคยมีข่าวเตรียมจดทะเบียนเข้าสู่ตลาดหลักทรัพย์ในสหรัฐอเมริกา
แต่ต่อมา มีรายงานว่าอาจจะเปลี่ยนทิศทางมาเข้าตลาดหลักทรัพย์ฮ่องกงแทน 
เนื่องจากบริษัทมีความกังวลเกี่ยวกับความปลอดภัยของฐานข้อมูลลูกค้าชาวจีน
จากเรื่องราวนี้จะเห็นได้ว่า
ที่ผ่านมา ข้อด้อยที่ชัดเจนอย่างหนึ่งของอีคอมเมิร์ซ คือ ลูกค้าจะไม่ได้ลองจับต้องสินค้าจริงก่อนซื้อ
แต่การที่ Xiaohongshu สามารถสร้างกลุ่มอินฟลูเอนเซอร์ที่มีเครดิตความน่าเชื่อถือสูงขึ้นมาได้ ทำให้เป็นข้อได้เปรียบที่ช่วยแก้ไขปัญหาดังกล่าว จึงมีโอกาสจูงใจให้ลูกค้าซื้อสินค้า และผลักดันให้มีการโฆษณา บนแพลตฟอร์ม ได้มากกว่าอีคอมเมิร์ซทั่วไป
 
อย่างไรก็ตาม สงครามการค้าในโลกออนไลน์นั้น ไม่เคยหยุดนิ่ง 
ในทางกลับกัน ผู้เล่นรายอื่น อาจนำโมเดลธุรกิจแบบ Xiaohongshu มาประยุกต์ใช้ได้เหมือนกัน 
เช่น บริษัทที่ทำธุรกิจอีคอมเมิร์ซอยู่แล้ว ก็อาจเพิ่มฟีเชอร์รีวิวสินค้าขึ้นมาบ้าง ก็เป็นได้
แต่ไม่ว่าผลการแข่งขันออกมาเป็นอย่างไร 
คนที่น่าจะได้ประโยชน์ที่สุด คงเป็นผู้บริโภคอย่างเราทุกคน
ที่จะสามารถเลือกซื้อสินค้าออนไลน์ได้อย่างสะดวก และถูกใจมากขึ้นกว่าเดิม นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-